Πρόσκληση να επισκεφτεί τη Ρωσία έλαβε από τον Βλαντιμίρ Πούτιν ο πρωθυπουργός Αλέξης Τσίπρας , όπως ανακοίνωσε το Κρεμλίνο μετά από την τηλεφωνική τους επικοινωνία.

Σε ανακοίνωση που εμφανίζεται στην ιστοσελίδα της ρωσικής προεδρίας (στα αγγλικά), τονίζεται ότι ο πρωθυπουργός συνεχάρη τον Βλαντιμίρ Πούτιν για την εκλογική του νίκη και πως οι δύο πλευρές επιβεβαίωσαν την πρόθεσή τους να προωθήσουν περαιτέρω την ρωσο-ελληνική συνεργασία.

«Αναφέρθηκαν, επίσης, με ιδιαίτερη ικανοποίηση στην αυξανόμενη συνεργασία στο εμπόριο αλλά και οικονομικούς και ανθρωπιστικούς τομείς» γράφει η εν λόγω ανακοίνωση, και συμπληρώνει: «Μετά από σχετικό αίτημα του Αλέξη Τσίπρα, ο πρόεδρος της Ρωσίας τον ενημέρωσε για την πρόσφατη τηλεφωνική του επικοινωνία με τον Αμερικανό πρόεδρο Ντόναλντ Τραμπ. Επίσης συζητήθηκαν επίκαιρα θέματα ευρωπαϊκής ασφάλειας αλλά και οι εξελίξεις στην περιοχή της ανατολικής Μεσογείου».

Στην «ατζέντα» των δύο πολιτικών βρέθηκε και η υπόθεση της δηλητηρίασης του Σεργκέι Σκριπάλ και της κόρης του στη Βρετανία.

Telephone conversation with Prime Minister of Greece Alexis Tsipras https://t.co/PvgjYOkn1S — President of Russia (@KremlinRussia_E) 22 Μαρτίου 2018

Υπενθυμίζεται ότι ο πρωθυπουργός είχε επισκεφτεί τη Ρωσία το 2015 ενώ ο Βλαντιμίρ Πούτιν είχε έρθει στην Ελλάδα το 2016.

Η τηλεφωνική επικοινωνία Πούτιν-Τσίπρα είχε επιβεβαιωθεί νωρίτερα και από ελληνικής πλευράς.

Σύμφωνα με κυβερνητικούς κύκλους, κατά την επικοινωνία τους οι δύο «ηγέτες είχαν την ευκαιρία, πέραν της ελληνορωσικής συνεργασίας, να συζητήσουν για κρίσιμα ζητήματα που αφορούν τις ευρωρωσικές σχέσεις αλλά και τις εξελίξεις στην Ανατολική Μεσόγειο, με ιδιαίτερη έμφαση στη στάση της Τουρκίας».